KIRJALLINEN KYSYMYS P-0486/00 esittäjä(t): Raffaele Costa (PPE-DE) komissiolle. Euroopan investointipankin (EIP) virkamiesten palkat.



Virallinen lehti nro 303 E , 24/10/2000 s. 0197 - 0199



KIRJALLINEN KYSYMYS P-0486/00 esittäjä(t): Raffaele Costa (PPE-DE) komissiolle (15. helmikuuta 2000) Aihe: Euroopan investointipankin (EIP) virkamiesten palkat Euroopan investointipankin (EIP) talousarviosta menee noin 129 miljoonaa ecua (250 miljardia Italian liiraa) noin tuhannen (tarkalleen 998) investointipankin työntekijän palkkoihin. Mainittuun summaan eivät sisälly ainoastaan johtajat, joiden palkkamenot ovat noin 260 000 ecua (500 miljoonaa liiraa) vuodessa, vaan myös tavalliset hallintovirkamiehet. Tiedustelisin komissiolta seuraavaa: 1. Mikä on Euroopan investointipankin hallintoelinten kokoonpano? 2. Voiko komissio antaa tietoja palkoista ja verotuksesta (brutto- ja nettopalkat mukaan lukien muut korvaukset)? 3. Kuinka suuri on korkeimman johdon (EIP:n virkamiesten) keskimääräinen palkka yhteensä? 4. Onko totta, että pankin tuhannelle työntekijälle maksettavat palkat (laskettuna keskimääräisen palkan perusteella jokaisella tasolla mukaan lukien palkka ja korvaukset, jotka investointipankki maksaa) ovat noin 250 miljoonaa liiraa vuodessa (130 miljoonaa euroa vuodessa), eli kaksinkertainen eurooppalaisen pankkivirkailijan keskimääräinen palkka, joka on 100 miljoonaa liiraa vuodessa (alle 52 000 euroa vuodessa)? 5. Onko totta, että Euroopan investointipankin hallituksen jäsenten nettoansio on 50 miljoonaa liiraa kuukaudessa? 6. Onko totta, että pääjohtajien nettoansio on 40 miljoonaa liiraa kuukaudessa? 7. Onko totta, että palkat ovat julkisia ainoastaan jaostopäällikkötasolle asti? 8. Onko totta, että tietyt eri asemassa olevat hallintovirkamiehet saisivat investointipankilta palkkaa 500 000 euroa vuodessa (noin miljardi liiraa)? 9. Katsooko komissio, että edellä mainittuja palkkoja olisi leikattava 30 prosenttia 1. tammikuuta 2000 alkaen? 10. Paljonko kaikille EIP:n hallintovirkamiehille ja työntekijöille on maksettu palkkaa vuoden 1998 aikana? Pedro Solbes Miran komission puolesta antama vastaus (13. maaliskuuta 2000) Arvoisan parlamentin jäsenen kysymyksen konkreettisen luonteen vuoksi komissio on esittänyt kysymyksen Euroopan investointipankille (EIP), jolta on saatu seuraavanlainen vastaus: EIP:n hallintoelimet ovat: 1) valtuusto, jossa on kustakin jäsenvaltiosta yksi ministeri, tavallisesti valtiovarainministeri, 2) hallintoneuvosto, jossa on 25 jäsentä ja 13 varajäsentä, 3) hallitus, EIP:n toimeenpaneva elin, joka koostuu pankin pääjohtajasta ja seitsemästä varapuheenjohtajasta ja 4) tarkastuskomitea, EIP:n ulkopuolinen tilintarkastuselin, jossa on neljä Euroopan unionin julkisen tai yksityisen sektorin varainhoitoon perehtynyttä henkilöä. Valtuusto nimittää hallintoneuvoston, hallituksen ja tarkastuskomitean jäsenet. EIP:n hallintoelinten kokoonpano ja tehtävät esitellään pankin vuosikertomuksessa, johon arvoisa parlamentin jäsen voi tutustua. mldr EIP käyttää 126 359 miljoonaa euroa henkilöstömenoihin, kuten pankin vuosikertomuksesta käy ilmi(1). Luvut koskevat pankin henkilöstöä (998 virkaa) sekä kahdeksaa hallituksen jäsentä. On syytä mainita, että ainoastaan 70 prosenttia tästä määrästä eli 88,5 miljoonaa euroa on palkkamenoja ja loput (37 589 miljoonaa) on tarkoitettu sosiaalimenojen kaltaisiin suorituksiin. Itse asiassa EIP, toisin kuin muut unionin toimielimet, vastaa itse suoraan menoista, jotka koskevat sairaskassaa, eläkkeitä, päiväkotia sekä henkilöstöravintolan tukemista. Pankin ylimmän johdon palkkauksesta puhuttaessa on huomattava, että valtuuston päätöksen mukaisesti hallituksen jäsenillä on samanlainen palkkajärjestelmä kuin komission puheenjohtajalla ja varapuheenjohtajilla. Samaten EIP:n pääjohtajien palkka vastaa muiden EU:n toimielinten pääjohtajien palkkaa. Näin ollen arvoisan parlamentin jäsenen esittämä väite, että EIP:n pääjohtajien nettoansio olisi 40 miljoonaa Italian liiraa kuukaudessa (eli 20 658,28 euroa) ylittää todelliset ansiot yli 35 prosentilla. Yksitoista kertaa vuodessa kokoontuvan hallintoneuvoston jäsenet eivät saa pankilta palkkaa. He saavat ainoastaan 50 euron kiinteän korvauksen, jolla on tarkoitus kattaa hallintoneuvoston kokoukseen osallistumisesta aiheutuvat menot. Summa on pysynyt samana vuodesta 1958. Valtuuston jäsenet eivät saa pankilta palkkaa eivätkä kokouspalkkiota. EIP:n henkilöstön peruspalkkarakenne vastaa pitkälti yhteisön virkamiesten ja toimihenkilöiden palkkarakennetta. >TAULUKON PAIKKA> Näistä luvuista käy ilmi, että teoreettinen enimmäispoikkeama matalimpien ja korkeimpien palkkojen välillä on 1:7,7, mikä on huomattavasti pienempi kuin pankkisektorilla Euroopassa yleensä. Lisäksi on huomattava, että tähän mennessä kukaan EIP:n johtohenkilöstöön kuuluva ei ole saanut taulukossa näkyvää teoreettista enimmäispalkkaa. Palkoista maksetaan veroa yhteisölle, jonka enimmäismarginaali on 45 prosenttia ja joka siirretään yhteisöjen talousarvioon. On syytä muistaa tietyt EIP:n erityispiirteet, jotka on otettava huomioon arvioitaessa edellä olevia tietoja: - Toisin kuin muut unionin toimielimet, EIP on perussääntönsä mukaisesti rahoituksellisesti omavarainen ja rahoittaa toimintamenonsa rahoituksenvälitystoiminnastaan saamallaan katteella. EIP huolehtii tehtävistään rasittamatta yhteisöjen tai jäsenvaltioiden talousarviota. - Samoin, muista toimielimistä poiketen, pankin ja sen toimihenkilöiden suhteista määrätään työsopimuksilla eikä henkilöstösäännöillä. Lisäksi työviikko on pidetty 40-tuntisena. Nämä kaksi tekijää sekä EIP:n toiminnan luonne (pankkitoiminta), joka näkyy asiantuntija- ja johtotason henkilöstön suurena määränä, (55 prosenttia henkilöstöstä), on otettava huomioon arvioitaessa pankin toimihenkilöiden keskimääräistä palkkatasoa. - Pankkialan tavan mukaan EIP:n toimihenkilöiden palkat määritellään tapauskohtaisesti, ja ne ovat osa toimihenkilön ja työnantajan välistä työsuhdetta. Kaikki pankin toimihenkilöt tietävät kuitenkin oman ryhmänsä vähimmäis- ja enimmäispalkan. Lopuksi on todettava, että pankin toimihenkilöille todellisuudessa palkkoina maksettu määrä (88,5 miljoonaa euroa 126 359 miljoonan henkilöstömenoista) on 30 prosenttia pienempi kuin arvoisan parlamentin jäsenen esittämä luku. Komissio huomauttaa lopuksi, että EIP on jäsenvaltioiden suoraan omistama riippumaton laitos, joka toimii valtuustonsa päättämien suuntaviivojen mukaan. Lisäselvennyksen saamiseksi EIP:n virkamiesten palkkauksesta on käännyttävä suoraan valtuuston tai EIP:n puoleen. (1) Tuloslaskelma, EIP:n vuosikertomus 1998, s. 74. Tässä vastauksessa käytetyt luvut ovat samalta varainhoitovuodelta, johon arvoisa parlamentin jäsen viittaa eli vuodelta 1998. Se on viimeinen vuosi, jonka tilit on tarkastettu.